Document ID: 32011D0402

IZVEDBENI SKLEP KOMISIJE
z dne 6. julija 2011
o nujnih ukrepih, ki se uporabljajo za seme triplata (božje rutice) ter nekatera semena in zrna, uvožena iz Egipta
(notificirano pod dokumentarno številko C(2011) 5000)
(Besedilo velja za EGP)
(2011/402/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(i) in (iii) Uredbe,
ob upoštevanju naslednjega:
(1)
Uredba (ES) št. 178/2002 določa splošna načela, ki urejajo živila in krmo na splošno ter varnost živil in krme zlasti na ravni Skupnosti in nacionalni ravni. Določa tudi nujne ukrepe, kadar je očitno, da živila ali krma, uvožena iz tretje države, zelo verjetno pomeni resno tveganje za zdravje ljudi in živali ali za okolje, in kadar takega tveganja ni mogoče zadovoljivo obvladati z ukrepi, ki jih sprejmejo zadevne države članice.
(2)
Nemčija je 22. maja 2011 poročala o izbruhu bakterije Escherichia coli, ki proizvaja toksin Šiga (STEC), seva O104:H4, v severnem delu države. Na podlagi epidemioloških preiskav in laboratorijskega testiranja je bilo kot možen vir okužbe ugotovljeno uživanje kaljenih semen, ki so bila proizvedena v obratu južno od Hamburga.
(3)
Francija je 15. junija 2011 poročala o izbruhu v Bordeauxu, ki ga je po prvih ugotovljenih rezultatih povzročil isti sev bakterije E. coli (STEC, serotip O104:H4) kot tisti, ki je bil odkrit v Nemčiji. Podobno kot v primeru v Nemčiji so preiskave pokazale, da je izbruh morda povzročilo uživanje kaljenih semen.
(4)
Nadaljnji kazalci kažejo, da bi lahko izvorno povzročila izbruhe v Nemčiji in Franciji suha semena, ki se uporabljajo za kaljenje. Za določitev vira okužbe je Komisija sprožila postopek odkrivanja izvora, ki ga je usklajevala Evropska agencija za varnost hrane (v nadaljnjem besedilu: EFSA) v posvetovanju z Evropskim centrom za preprečevanje in obvladovanje bolezni ter Svetovno zdravstveno organizacijo. EFSA je 5. julija 2011 objavila prvo končno poročilo. Poročilo navaja, da iz primerjave informacij pri odkrivanju izvora francoskega in nemškega izbruha izhaja sklep, da je najverjetnejša skupna povezava pošiljka semen triplata (božje rutice), uvožena iz Egipta, čeprav ni mogoče izključiti, da so lahko vir tudi druge pošiljke. Ker lahko močno prizadene zdravje ljudi že pri izpostavljenosti majhni količini onesnaženega materiala in ker ni informacij o viru in načinih okužbe ter morebitni navzkrižni onesnaženosti, se trenutno zdi primerno, da se vse pošiljke zadevnega izvoznika obravnavajo kot sumljive.
(5)
Poleg tega postopek odkrivanja izvora podpira domnevo, da so izbruhi med seboj povezani in so posledica uvoza semen triplata (božje rutice), ki so bila onesnažena pri uvozu ali pred uvozom v EU. Onesnaženost semen z E. coli, sevom O104:H4, je posledica proizvodnega postopka, ki je omogočil onesnaženje s fekalnim materialom človeškega in/ali živalskega izvora. Še vedno ni znano, na kateri stopnje živilske verige je prišlo do onesnaženja in ali je bilo to onesnaženje medtem odpravljeno. V državah članicah se izvede dodatno mikrobiološko testiranje, da se potrdijo ugotovitve iz epidemioloških študij, kot je določeno v členu 8 Direktive 2003/99/ES Evropskega parlamenta in Sveta z dne 17. novembra 2003 o spremljanju zoonoz in povzročiteljev zoonoz, ki spreminja Odločbo Sveta 90/424/EGS in razveljavlja Direktivo Sveta 92/117/EGS (2).
(6)
Na podlagi previdnostnega načela je treba začasno prepovedati tudi uvoz vseh semen in zrn s poreklom iz Egipta, navedenih v Prilogi, da se omogoči čas, potreben za dodatne ocene o njihovi varnosti. Očitno je, da ima izpostavljenost majhni količini onesnaženega materiala iz drugih semen in zrn hude posledice za zdravje ljudi in da ni jasnih informacij o natančnem izvoru v Egiptu, načinih onesnaženja in morebitnem navzkrižnem onesnaženju.
(7)
Zato je na ravni Evropske unije primerno sprejeti nekatere previdnostne nujne ukrepe za zagotovitev, da države članice sprejmejo vse potrebne ukrepe za umik s trga vseh pošiljk semen triplata (božje rutice), uvoženih iz Egipta v obdobju 2009-2011 in opredeljenih v obvestilih Sistema hitrega obveščanja za živila in krmo ter v postopku odkrivanja izvora, njihovo vzorčenje in naknadno uničenje, in začasno prepovedati uvoz iz Egipta vseh semen in zrn, navedenih v Prilogi k temu sklepu.
(8)
Da se egiptovskim pristojnim organom omogoči čas, potreben za predložitev povratnih informacij, in da se omogoči preučitev ustreznih ukrepov za obvladovanje tveganja, mora začasna prepoved uvoza veljati vsaj do 31. oktobra 2011.
(9)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Države članice sprejmejo vse potrebne ukrepe za umik s trga in uničenje vseh pošiljk semen triplata (božje rutice), uvoženih iz Egipta v obdobju 2009-2011 in opredeljenih v obvestilih Sistema hitrega obveščanja za živila in krmo in postopku odkrivanja izvora. V skladu s členom 8 Direktive 2003/99/ES se iz zadevnih pošiljk odvzamejo vzorci.
Člen 2
Sprostitev semen in zrn iz Egipta, navedenih v Prilogi, v prosti pretok v EU je prepovedana do 31. oktobra 2011.
Člen 3
Ukrepi iz tega sklepa se redno pregledujejo na podlagi jamstev, ki jih da Egipt, rezultatov analitskih testov in preiskav, ki jih opravijo države članice.
Člen 4
Ta sklep je naslovljen na države članice.
V Bruslju, 6. julija 2011

Labels: 0
3
18
6